স্বামী দীর্ঘদিন বিদেশে। সেই ফাঁকেই স্ত্রী সম্পর্কে জড়ালেন অন্য এক ব্যক্তির সঙ্গে। কিন্তু স্বামী সব জেনে যাওয়ায় তাঁকে সরাতে নিখুত ছক কষলেন স্ত্রী। কিন্তু স্বামী বেঁচে যাওয়ায় আপাতত শ্রীঘরে ঠাঁই হয়েছে মহিলার। পলাতক স্ত্রীর প্রেমিক।

এই বিষয়ে অন্যান্য খবর

বউ লুকিয়ে কী করছে, জানতে পেরে কুড়ুলের কোপ দিলেন স্বামী


নদিয়ার রানাঘাটের হবিবপুরের বাসিন্দা স্বরূপ মণ্ডল কর্মসূত্রে কয়েকবছর আগে বিদেশে চলে যান। সেই সময়েই তাঁর স্ত্রী রূপা মণ্ডল স্থানীয় গির্জাপাড়ার বাসিন্দা বিশাল মণ্ডল নামে এক যুবকের সঙ্গে বিবাহ বহির্ভূত সম্পর্কে জড়িয়ে পড়েন। কয়েকদিন আগে স্বরূপ মণ্ডল বাড়িতে ফিরে এসেই গোটা ব্যাপারটি জানতে পারেন।
 
 

অভিযোগ, গত ২৮ ফেব্রুয়ারি স্বরূপ মণ্ডলকে একটি মদের আসরে আমন্ত্রণ জানায় বিশাল। সেই অনুষ্ঠান থেকে ফেরার পথেই স্বরূপের উপর আক্রমণ চালায় বিশাল। পরে স্বরূপের চিৎকারে স্থানীয় বাসিন্দারা চলে এলে এলাকা ছেড়ে চম্পট দেয় বিশাল। 
 
 

রক্তাক্ত অবস্থায় স্বরূপকে প্রথমে রানাঘাট মহকুমা হাসপাতালে নিয়ে যাওয়া হয়। পরে তাঁর শারীরিক অবস্থার অবনতি হলে একটি বেসরকারি হাসপাতালে ভর্তি করা হয়।
 
 

রূপা মণ্ডল ও তাঁর প্রেমিক বিশাল মণ্ডলের বিরুদ্ধে শনিবার রানাঘাট থানায় অভিযোগ দায়ের করা হয়। ইতিমধ্যে অভিযোগের প্রেক্ষিতে রূপাকে গ্রেফতার করেছে পুলিশ। যদিও সমস্ত অভিযোগ অস্বীকার করেছেন রূপা। অন্যদিকে, ঘটনার পর থেকেই পলাতক মূল অভিযুক্ত বিশাল মণ্ডল। তার খোঁজে তল্লাশি শুরু করেছে পুলিশ।